毛滂
元度生日
临安有山插圆紫，公家松楸当峻峙。
子胥涛江相向流，秦望横前为案几。
众言北山绝雄胜，世当公相贵莫比。
那知上帝赉良弼，岳灵孕秀初萌此。
有山如是固有人，兹虽人为亦天理。
公生尚少抱经纶，前无夔龙何独似。
胸中五经通圣人，笔端三肛尊天子。
富贵相寻蚤厌余，功名自会非所喜。
惟天五福不可求，与公俱生亦久矣。
生日寿公宁免俗，强复嗫嚅空可鄙。
矧我何物可厚公，世味都如一杯水。
古人白发痛扫除，强饭黄精力能尔。
公餐道腴睟在面，保待草木坚发齿。
愿公廊庙等山林，安乐百年无此彼。
非公自寿盖寿人。坐看同老陶唐氏。
端如八柱屹青苍，共承峻极何时已。